**Kokoomus**

Kehitämme Suomea avoimena länsimaisena yhteiskuntana. Haluamme turvata yksilönvapauden ja ihmisoikeudet. Arvostamme sivistystä, tasa-arvoa ja kansainvälisyyttä.

Haluamme kuntiin lisää työpaikkoja ja yrityksiä. Kun talous on kunnossa, voidaan tarjota palveluja ja pitää hyvää huolta ympäristöstä.

Pienistä rahoista ei riitä jaettavaa.

**Vahva talous ja kestävä kehitys**

Taloutta pitää hoitaa entistä paremmin. Veroja emme halua nostaa valtuustokauden aikana.

Elämisen kustannukset täytyy saada kuriin. Jätemaksuja, sähkömaksuja ja vesimaksuja ei saa korottaa joka vuosi.

Kuntien tulee tukea yrittämistä. Pidämme yrittäjien ja yritysten puolta.

Ilmastonmuutosta torjutaan käytännön toimilla kunnissa ja kaupungeissa. Etsimme rohkeita ratkaisuja vaikeisiin ongelmiin.

Haluamme, että luonto säilyy puhtaana ja monimuotoisena tuleville sukupolville.

**Hyvää opetusta kaikille – ketään ei kiusata**

Kokoomus haluaa, että peruskoulun jälkeen jokainen nuori osaa lukea ja laskea. Lapsilla tulee olla riittävät taidot, kun he aloittavat koulun. Siksi lasten pitää päästä esikouluun jo 5-vuotiaina.

Kunta saa tarjota enemmän opetusta kuin valtio vaatii. Oppitunteja voitaisiin lisätä kieltenopetukseen, äidinkieleen, matematiikkaan tai liikuntaan.

Haluamme kitkeä koulukiusaamisen. Koulun pitää olla turvallinen kaikille.

**Ihmisten pitää päästä hoitoon nopeasti**

Haluamme uudistaa sosiaali- ja terveyspalvelut nykyiseltä pohjalta ilman maakuntahallintoa. Vastustamme uutta maakuntaveroa, koska se kiristäisi myös työn verotusta.

Ihmisen pitää saada hoitoa jonottamatta. Haluamme, että jokainen pääsee hoitoon kuukaudessa. Muuten hänelle annetaan palveluseteli, jolla hän voi maksaa yksityisen lääkärin. Mielenterveyden ongelmiin täytyy saada ajoissa hoitoa.

Ikäihmisille pitää tarjota palveluasumista ja riittävästi apua kotona. Kuntoutus auttaa ikäihmistä asumaan omassa kodissaan.

**Hoidamme kuntoon luontopolut, uimahallit ja kesäteatterit**

Usein arki on pieniä asioita. Arjen pitää olla turvallista kaikkina aikoina. Se tarkoittaa valaistuja puistoja ja lenkkipolkuja, hoidettuja jalkakäytäviä ja suojateitä. Asuinalueita ei saa jakaa hyviin ja huonoihin.

Liikenteessä pitää sovittaa yhteen sujuva liikkuminen ja päästöjen vähentäminen. Emme kannata tietulleja.

Lenkkipolkujen, hiihtolatujen ja luontopolkujen pitää olla kunnossa. Haluamme myös varmistaa, että jokaisella lapsella ja nuorella on harrastus.

Taide pitää ottaa huomioon, kun uusia alueita suunnitellaan. Taiteen pitää näkyä ja tuoda viihtyisyyttä katukuvaan.